Phrynichus (tragicus)
Vide etiam paginam discretivam: Phrynichus. Phrynichus (Graece Φρύνιχος; circa 535 a.C.n. Athenis, ut videtur, natus nec ante 476 a.C.n. Siciliae mortuus), Polyphradmonis filius, fuit poeta tragicus Atheniensis e prioribus; opera Phrynichi deperdita sunt. Thespidis discipulus fuisse dicitur. Anno 511 primum in certamine tragicorum vicit. Anno 494 Miletum captam (Μιλήτου ἅλωσις) tragoediam edidit de Mileto a Dario expugnata tantumque maerorem Atheniensibus intulit tantasque lacrimas movit, ut tragoedia interdicta esset auctorque ad multam 1000 drachmarum damnatus esset. In Phoenissis anno 476 compositis Phrynichus luctus Persarum ad Salaminem devictorum descripsit. Histrionem habuit unum, sed chorum primus in duas dimidias partes divisit, quarum una viros, altera mulieres imitaretur.